《赠谈星达士》
宋代·王迈

列肆竞谈星，谬者十八九。达士何许人，俦中推好手。

精步宿罗胸，纵谈鬼擘口。技绝固招穷，鹑衣不掩肘。

朅来访臞翁，意欲相击扣。翁命翁自知，不问子休咎。

苍生命甚危，子亦知乎否。魏阙妖狐翔，吴江水兽吼。

冯夷肆陆梁，富媪难载负。强寇噬边州，湖堧经践蹂。

王师战且弱，钺钝甲兵朽。流民满江濆，沟洫纷骸髅。

京米贵于金，十千可一斗。暮夜光烛天，彗星大于帚。

灾眚此非常，其敢饮以酒。都人极皇皇，如鱼惊在笱。

国脉眇一丝，病固有从受。西山薨于前，鹤山继于后。

洪蒋与李徐，俱作修文友。吴讣漫塘翁，广哭菊坡叟。

天为国生贤，福贤理宜厚。何事数钜公，不为国耆耇。

周堪刘向亡，老光握灵寿。元城了翁去，贼京得皓首。

贤者今馀几，其生皆不偶。或入在朝廷，或出为牧守。

或未脱丹书，或犹耕岩薮。烦子布星躔，为余细分剖。

孰可坐庙堂，孰竟死田亩。孰坚如松篁，孰脆如蒲柳。

天如祚吾宋，存者必长久。狂生何能为，自分安老丑。

无地堪植锥，仰空长击缶。昂藏作丈夫，谄佞羞妾妇。

宁可效熊经，不出随狗苟。但愿世道宁，天宇息尘垢。

廷无憸壬人，周召置左右。边无儿戏军，廉蔺善攻取。

庶几老馀生，官职乎何有。閒日教子书，不教子学走。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。